2007O0002 — BG — 23.11.2009 — 002.001

Този документ е средство за документиране и не обвързва институциите

►B НАСОКИ НА ЕВРОПЕЙСКАТА ЦЕНТРАЛНА БАНКА от 26 април 2007 година относно Трансевропейската автоматизирана система за брутен сетълмент на експресни преводи в реално време (TARGET2) (ЕЦБ/2007/2) (2007/600/ЕО) (ОВ L 237, 8.9.2007, p.1)

Изменен с









▼B

НАСОКИ НА ЕВРОПЕЙСКАТА ЦЕНТРАЛНА БАНКА

от 26 април 2007 година

относно Трансевропейската автоматизирана система за брутен сетълмент на експресни преводи в реално време (TARGET2)

(ЕЦБ/2007/2)

(2007/600/ЕО)







УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА, като взе предвид Договора за създаване на Европейската общност и по-специално член 105, параграф 2, първо и четвърто тире от него, като взе предвид Устава на Европейската система на централните банки и на Европейската централна банка и по-специално член 3.1 и членове 17, 18 и 22 от него, като има предвид, че: (1) Съществуващата Трансевропейска автоматизирана система за брутен сетълмент на експресни преводи в реално време (TARGET) има децентрализирана структура, която свързва националните системи за брутен сетълмент в реално време (СБСРВ) с Платежния механизъм на ЕЦБ (ПМЕ). Основният правен инструмент, уреждащ TARGET, е Насоки ЕЦБ/2005/16 от 30 декември 2005 г. относно Трансевропейската автоматизирана система за брутен сетълмент на експресни преводи в реално време („TARGET“) ( 1 ). (2) От 19 ноември 2007 г. TARGET ще бъде заменена с TARGET2, която се характеризира с единна съвместна платформа (ЕСП). Въпреки че подобно на TARGET, от правна гледна точка TARGET2 ще бъде структурирана като множество от платежни системи, Управителният съвет реши правилата относно системните компоненти на TARGET2 да се хармонизират до възможно най-голяма степен, с някои дерогации при наличие на национални ограничения от правно естество. (3) Съществуват три отделни нива на управление на TARGET2 както при създаването ѝ, така и през оперативните фази на системата. Ниво 1 (Управителен съвет) има върховна компетентност по отношение на TARGET2 и гарантира нейната публична функция. Ниво 2 (ЦБ на Еуросистемата) има субсидиарна компетентност по отношение на TARGET2, докато ниво 3 (ЦБ, предоставящи ЕСП) изгражда и поддържа ЕСП в полза на Еуросистемата. (4) Европейската централна банка (ЕЦБ) ще сключи от името на Еуросистемата рамково споразумение и Споразумение за конфиденциалност и неразкриване на информация с доставчика на мрежови услуги, определен от Управителния съвет, което определя основните параметри за доставка на мрежови услуги на участниците, включително цената. (5) Подобно на TARGET, създаването на TARGET2 е належащо за осъществяването на някои от основните задачи на Еуросистемата, а именно провеждането на паричната политика на Общността и насърчаването на нормалното функциониране на платежните системи. (6) Миграцията от националните СБСРВ към ЕСП ще бъде осъществена поетапно и поради това Насоки ЕЦБ/2005/16 ще продължат да се прилагат за тези системи, докато съответните централни банки мигрират към ЕСП. За да се уредят обезщетенията при техническа неизправност преди края на миграцията към ЕСП, е необходимо да се направят някои малки изменения в Насоки ЕЦБ/2005/16, като има предвид, че: ПРИЕ НАСТОЯЩИТЕ НАСОКИ:







РАЗДЕЛ 1

ОБЩИ РАЗПОРЕДБИ

Член 1

Предмет и приложно поле

1. TARGET2 предоставя брутен сетълмент в реално време за разплащания в еуро със сетълмент с пари в централна банка. Тя е създадена и работи въз основа на ЕСП, през която се подават и обработват всички платежни нареждания и се получават плащанията по един и същи технически начин.

2. От правна гледна точка TARGET2 е изградена като множество от СБСРВ.

Член 2

Определения

По смисъла на настоящите насоки:

— „ЦБ, предоставящи ЕСП“ са Deutsche Bundesbank, Banque de France и Banca d'Italia в качеството им на ЦБ, изграждащи и опериращи ЕСП в полза на Еуросистемата,

— „единна съвместна платформа (ЕСП)“ е инфраструктурата с обща техническа платформа, осигурена от ЦБ, предоставящи ЕСП,

— „системен компонент на TARGET2“ е всяка система за брутен сетълмент в реално време (СБСРВ) на ЦБ на Еуросистемата, която е част от TARGET2,

— „участваща НЦБ“ е националната централна банка (НЦБ) на държава-членка, която е приела еурото,

— „Еуросистема“ е ЕЦБ и участващите НЦБ,

— „ЦБ на Еуросистемата“ е ЕЦБ или участваща НЦБ,

— „доставчик на мрежови услуги“ е доставчик на компютъризирани мрежови връзки с цел предаване на платежни съобщения в TARGET2,

— „участник“ (или „директен участник“) е лице, което има поне една сметка в платежния модул в ЦБ на Еуросистемата,

— „платежен модул (ПМ)“ е модул на ЕСП, в който се извършват плащания на участниците в TARGET2 по сметки в платежния модул,

— „сметка в платежния модул“ е сметка, държана от участник в TARGET2 в платежния модул на ЦБ на Еуросистемата, която е необходима на такъв участник в TARGET2 за: — а) подаване на платежни нареждания или получаване на плащания през TARGET2; и б) сетълмент на такива плащания в такава ЦБ на Еуросистемата;

— „неучастваща държава-членка“ е държава-членка, която не е приела еурото,

— „свързана ЦБ“ е НЦБ, различна от участваща НЦБ, която е свързана с TARGET2 по силата на специално споразумение,

— „банков идентификационен код (BIC)“ е код, определен в стандарт ISO № 9362,

— „индиректен участник“ е кредитна институция, установена в Европейското икономическо пространство (ЕИП), която е сключила споразумение с директен участник да подава платежни нареждания и да получава плащания през сметката в платежния модул на директния участник, и която бива разпознавана от системния компонент на TARGET2 като индиректен участник,

— „адресат с BIC“ е лице, което: а) има банков идентификационен код (BIC); б) не е разпознато като индиректен участник; и в) е кореспондент или клиент на директен участник или на клон на директен или индиректен участник и може да подава платежни нареждания и да получава плащания от системния компонент на TARGET2 чрез този директен участник,

— „работен ден“ е всеки ден, в който TARGET2 е отворена за сетълмент на платежни нареждания, както е предвидено в приложение II, допълнение V,

— „кредит в рамките на деня“ е кредит, отпуснат за срок, по-кратък от един работен ден,

▼M2

— „спомагателна система“ е система, управлявана от лице, установено в ЕИП, което е обект на надзор от страна на компетентен орган и изпълнява надзорните изисквания по отношение на местонахождението на инфраструктури, предлагащи услуги в евро, както са съответно изменени и публикувани на уебсайта на ЕЦБ, ( 2 ), в която система се извършва обмен и/или клиринг на плащания и/или финансови инструменти, докато сетълментът на възникващите в резултат от това парични задължения се извършва в TARGET2 в съответствие с настоящите насоки и двустранното споразумение между спомагателната система и съответната ЦБ на Евросистемата,

▼B

— „преходен период“ означава 4-годишен период за всяка ЦБ на Еуросистемата, който започва от момента, в който ЦБ на Еуросистемата мигрира към ЕСП,

— „вътрешна сметка“ означава сметка, открита извън платежния модул от участваща НЦБ за лице, което може да стане индиректен участник,

— „интерфейс на спомагателната система“ е техническото съоръжение, което позволява на спомагателната система да използва определен кръг специални, предварително определени услуги за подаване и сетълмент на платежни инструкции в спомагателната система; то също така може да бъде използвано от участващата НЦБ за сетълмент на касови операции, възникващи от парични депозити и тегления,

— „интерфейс на участник“ е техническото съоръжение, което позволява на директния участник да подава и урежда платежни нареждания чрез услугите, предлагани в платежния модул,

— „основни услуги на TARGET2“ означава обработването на платежни нареждания в системните компоненти на TARGET2, сетълмент на транзакции, свързани със спомагателните системи, и характеристики на пул за осигуряване на ликвидност.

Член 3

Системни компоненти на TARGET2

1. Всяка ЦБ на Еуросистемата експлоатира свой собствен системен компонент в TARGET2.

2. Всеки системен компонент на TARGET2 е система, определена като такава по съответното национално законодателство в изпълнение на Директива 98/26/ЕО на Европейския парламент и на Съвета от 19 май 1998 г. относно окончателността на сетълмента в платежните системи и в системите за сетълмент на ценни книжа ( 3 ).

3. Имената на системните компоненти на TARGET2 включват единствено „TARGET2“ и името или съкращението на съответната ЦБ на Еуросистемата или държавата-членка на такава ЦБ на Еуросистемата. Системният компонент на ЕЦБ в TARGET2 се нарича TARGET2-ЕЦБ.

Член 4

Свързване на НЦБ на неучастващи държави-членки

НЦБ на неучастващите държави-членки могат да се свързват с TARGET2 само ако сключат споразумение с ЦБ на Еуросистемата. Такова споразумение предвижда свързаните ЦБ да спазват настоящите насоки, при условията на подходящи взаимно договорени спецификации и изменения.







РАЗДЕЛ II

УПРАВЛЕНИЕ

Член 5

Нива на управление

1. Без да се засягат разпоредбите на член 8 от Устава, управлението на TARGET2 е изградено на три нива. В приложение I се уреждат задачите, възложени на Управителния съвет (ниво 1), на ЦБ на Еуросистемата (ниво 2) и на ЦБ, предоставящи ЕСП (ниво 3).

2. Управителният съвет отговаря за общото развитие, управлението и контрола върху TARGET2. Задачите, възложени на ниво 1, попадат в изключителната компетентност на Управителния съвет. Комитетът за платежни и сетълмент системи (PSSC) на ЕСЦБ подпомага Управителния съвет като консултативен орган по всички въпроси, свързани с TARGET2.

3. В съответствие с член 12.1, трети параграф от Устава ЦБ на Еуросистемата отговарят за всички задачи, възложени на ниво 2, в общата рамка, определена от Управителния съвет. Освен консултативната си роля, Комитетът по платежни и сетълмент системи изпълнява задачите, възложени на ниво 2. Свързаните ЦБ участват без право на глас при вземане на решения, отнасящи се до ниво 2. НЦБ на държави-членки, които не са нито ЦБ на Еуросистемата, нито свързани ЦБ, имат само статут на наблюдатели в ниво 2.

4. ЦБ на Еуросистемата могат да се организират, като сключват подходящи споразумения. Решенията във връзка с такива споразумения се вземат с обикновено мнозинство и всяка ЦБ на Еуросистемата има един глас.

5. В съответствие с член 12.1, трети параграф от Устава ЦБ, предоставящи ЕСП, отговарят за всички задачи, възложени на ниво 3, в общата рамка, определена от Управителния съвет.

6. ЦБ, предоставящи ЕСП, сключват споразумение с ЦБ на Еуросистемата, което урежда услугите, предоставяни от тях на ЦБ на Еуросистемата. Ако е необходимо, страни по споразумението са и свързаните ЦБ.







РАЗДЕЛ III

ФУНКЦИОНИРАНЕ НА TARGET2

Член 6

Хармонизирани условия за участие в TARGET2

1. Всяка участваща НЦБ приема договорености в изпълнение на Хармонизираните условия за участие в TARGET2, които са предвидени в приложение II. Тези договорености уреждат единствено отношенията между съответната участваща НЦБ и нейните участници по отношение на обработката на плащанията в платежния модул.

2. ЕЦБ приема условията за TARGET2-ЕЦБ в изпълнение на Хармонизираните условия с изключение на това, че TARGET2-ЕЦБ предоставя услуги единствено на организации за клиринг и сетълмент, включително и на лица, установени извън ЕИП, ако те са предмет на надзор от компетентен орган и достъпът им до TARGET2-ЕЦБ е бил одобрен от Управителния съвет.

3. Приетите от ЦБ на Еуросистемата договорености в изпълнение на Хармонизираните условия следва да бъдат публично достъпни.

4. ЦБ на Еуросистемата могат да поискат дерогация от Хармонизираните условия въз основа на национални ограничения от правно естество. Управителният съвет разглежда такива искания според конкретния случай и разрешава дерогация, ако това е подходящо.

5. При спазване на съответното парично споразумение, ЕЦБ може да определи подходящи условия за участие в TARGET2 на лицата, посочени в приложение II, член 4, параграф 2, буква д).

6. ЦБ на Еуросистемата не позволява на лице да стане индиректен участник или да се регистрира като адресат с BIC в нейния системен компонент на TARGET2, ако лицето действа чрез директен участник, който е НЦБ на държава-членка на ЕС, но не е ЦБ на Еуросистемата или свързана ЦБ.

Член 7

Кредит в рамките на деня

1. Участващите НЦБ могат да отпускат кредит в рамките на деня, ако това се прави в съответствие с договореностите за прилагане на правилата за предоставяне на кредит в рамките на деня, предвидени в приложение III.

2. Критериите за отпускане на кредит в рамките на деня на контрагенти на ЕЦБ са определени в Решение ЕЦБ/2003/NP2 от 28 януари 2003 г. за изменение на Решение ЕЦБ/1999/NP3 относно платежния механизъм на Европейската централна банка. Отпуснатият от ЕЦБ кредит в рамките на деня е ограничен дo съответния ден, без възможност за трансформиране в овърнайт кредит.

Член 8

Спомагателни системи

1. ЦБ на Еуросистемата предоставят на спомагателните системи услуги за превод на парични средства в пари в централната банка в платежния модул, или през преходния период и в случай че е приложимо, във вътрешните сметки. Такива услуги се уреждат с двустранни споразумения между ЦБ на Еуросистемата и съответните спомагателни системи.

2. Двустранните споразумения със спомагателните системи, които използват интерфейс на спомагателна система, следва да са в съответствие с приложение IV. Освен това ЦБ на Еуросистемата следва да осигури, че в такива двустранни споразумения се прилагат mutatis mutandis следните разпоредби от приложение II:

— член 8, параграф 1 (технически и правни изисквания),

— член 8, параграфи от 2 до 5 (процедура по прилагане), освен ако вместо да изпълнява изискването за критериите за достъп по член 4, от спомагателната система се изисква да изпълни критериите за достъп от определението за „спомагателни системи“, установени в член 1 от приложение II,

— работния график от допълнение V,

— член 11 (изисквания за сътрудничество и обмен на информация), с изключение на параграф 8,

— членове 27 и 28 (процедура за непрекъсваемост на работата и извънредни ситуации и изисквания за сигурност),

— член 31 (режим на отговорност),

— член 32 (правила за доказване),

— членове 33 и 34 (продължителност, временно спиране и прекратяване на участието), с изключение на член 34, параграф 1, буква б),

— член 35, когато е приложимо (закриване на сметки в платежния модул),

— член 38 (правила за конфиденциалност),

— член 39 (изисквания за защита на данни, предотвратяване на прането на пари и свързани с това въпроси),

— член 40 (изисквания за уведомленията),

— член 41 (договорни отношения с доставчика на мрежови услуги), и

— член 44 (правила за приложимото право, подсъдност и място на изпълнение).

3. Двустранните споразумения със спомагателните системи, които използват интерфейса на участник, следва да се в съответствие с:

а) приложение II, с изключение на дял V и допълнения VI и VII; и

б) точка 18 от приложение IV.

▼M2

4. Чрез дерогация от параграф 3, двустранните споразумения със спомагателните системи, които използват интерфейса на участник, но само извършват сетълмент на плащания в полза на техните клиенти, съответстват на:

а) приложение II, с изключение на дял V, член 36 и допълнения VI и VII; и

б) член 18 от приложение IV.

▼B

Член 9

Методология за изчисляване на разходите

1. Управителният съвет определя правилата, които се прилагат за финансирането на всички модули на ЕСП. Всеки излишък или дефицит, възникнал в резултат на функционирането на ЕСП, се разпределя от участващите НЦБ в съответствие с алгоритъма за записване на капитала на ЕЦБ по член 29 от Устава.

2. Управителният съвет определя обща методология за изчисляване на разходите и ценова структура за основните услуги на TARGET2.

Член 10

Разпоредби за сигурност

1. Управителният съвет определя политиката за сигурност, както и изискванията за сигурност и контрол за ЕСП, а през преходния период – за техническата инфраструктура на вътрешната сметка.

2. ЦБ на Еуросистемата изпълняват и гарантират, че ЕСП изпълнява посочените в параграф 1 мерки.

Член 11

Правила за одит

Одиторските оценки се изготвят в съответствие с принципите и договореностите, съдържащи се в Одиторската политика на ЕСЦБ, приета от Управителния съвет.







РАЗДЕЛ IV

ПРЕХОДНИ И ЗАКЛЮЧИТЕЛНИ РАЗПОРЕДБИ

Член 12

Решаване на спорове и приложимо право

1. При спор между ЦБ на Еуросистемата във връзка с настоящите насоки, засегнатите страни уреждат спора в съответствие с Меморандума за разбирателство относно процедурата за вътрешно решаване на споровете в ЕСЦБ.

2. Ако спорът, отнасящ се до разпределянето на задачи между ниво 2 и ниво 3, не може да се реши чрез споразумение между засегнатите страни, чрез дерогация от параграф 1 той се решава от Управителния съвет.

3. При спор от вида, посочен в параграф 1, съответните права и задължения на страните се уреждат предимно от правилата и процедурите, предвидени в настоящите насоки. При спорове относно разплащания между системните компоненти на TARGET2, правото на държавата-членка по седалището на ЦБ на получателя на плащането се прилага субсидиарно, ако то не противоречи на настоящите насоки.

▼M2 —————

▼B

Член 14

Влизане в сила и прилагане

1. Настоящите насоки влизат в сила на 30 април 2007 г. при спазване на преходните разпоредби, предвидени в член 15.

2. Без да се засяга член 15, Насоки ЕЦБ/2005/16 и ЕЦБ/2006/11 се отменят, считано от 15 септември 2008 г.

▼M2

Член 15

Допълнителни и преходни разпоредби

1. Сметките, открити извън платежния модул от участваща НЦБ за кредитни институции и спомагателни системи, се уреждат от правилата на такава участваща НЦБ, при спазване на разпоредбите на настоящите насоки относно вътрешните сметки и други решения на Управителния съвет. Сметките, открити извън платежния модул от участваща НЦБ, за лица, различни от кредитни институции и спомагателни системи, се уреждат от правилата на такава участваща НЦБ.

2. През преходния си период всяка ЦБ на Евросистемата може да продължи да извършва сетълмент на плащания и други транзакции по своите вътрешни сметки, включително на:

а) плащания между кредитни институции;

б) плащания между кредитни институции и спомагателни системи; и

в) плащания във връзка с операциите на отворения пазар на Евросистемата.

3. С изтичането на преходния период се прекратява:

а) регистрацията като адресат с BIC от ЦБ на Евросистемата по отношение на лицата, посочени в член 4, параграф 1, букви а) и б) от приложение II;

б) индиректното участие при ЦБ на Евросистемата; и

в) сетълмента по вътрешните сметки на всички плащания, посочени в параграф 2, букви а) —в).

▼B

Член 16

Адресати, мерки за изпълнение и годишни отчети

1. Настоящите насоки се прилагат към всички ЦБ на Еуросистемата.

2. Участващите НЦБ изпращат на ЕЦБ до 31 юли 2007 г. мерките, чрез които те възнамеряват да изпълнят настоящите насоки.

3. ЕЦБ изготвя годишни отчети за общото функциониране на TARGET2, които се разглеждат от Управителният съвет.









ПРИЛОЖЕНИЕ I

ДОГОВОРЕНОСТИ ЗА УПРАВЛЕНИЕ НА TARGET2







Ниво 1 – Управителен съвет Ниво 2 – ЦБ на Еуросистемата Ниво 3 – ЦБ, предоставящи ЕСП 0. Общи разпоредби Ниво 1 има върховна компетентност по отношение на свързани с TARGET2 въпроси с вътрешен и презграничен характер и гарантира публичната функция на TARGET2 Ниво 2 има субсидиарна компетентност по отношение на въпросите, които ниво 1 му е предоставило за решаване Ниво 3 взема решения относно ежедневното функциониране на единната съвместна платформа (ЕСП) въз основа на набор от услуги, определени в споразумението, посочено в член 5, параграф 6 от настоящите насоки 1. Политика за разходи и цени — Взема решение относно общата методология за изчисляване на разходите — Взема решение за единна структура на цените — Взема решения за цените на допълнителните услуги и/или модули (Не се прилага) 2. Набор от услуги — Взема решения относно основните услуги — Взема решения относно допълнителните услуги и/или модули — Оказва съдействие съобразно нуждите на ниво 1/ниво 2 3. Управление на риска — Взема решения относно общата рамка за управление на риска и поемането на други рискове — Осъществява фактическото управление на риска — Извършва анализ на риска и последващи услуги — Предоставя необходимата информация за анализ на риска съгласно исканията на ниво 1/ниво 2 4. Управление и финансиране — Определя правилата за собствеността, вземането на решения и финансирането на ЕСП — Създава и осигурява адекватно прилагане на правната рамка на ЕСЦБ относно TARGET2 — Изготвя правилата за управление и финансиране, решени на ниво 1 — Изготвя бюджета, неговото одобрение и изпълнение — Има право на собственост и/или контрол върху прилагането — Събира средства и възнаграждения за услуги — Дава на ниво 2 данни относно разходите за предоставяните услуги 5. Развитие — Бива консултирано от ниво 2 относно местонахождението на ЕСП — Одобрява цялостния проект — Взема решение за първоначалния проект и развитие на ЕСП — Взема решение дали да се изгради изцяло нова ЕСП или ЕСП да се изгради на базата на съществуваща платформа — Взема решение за избора на оператор на ЕСП — Създава, със съгласието на ниво 3, набора от услуги на ЕСП — Взема решение за местонахождението на ЕСП след консултация с ниво 1 — Предлага първоначалния проект за ЕСП — Предлага дали да се изгради изцяло нова ЕСП или ЕСП да се изгради на база на съществуваща платформа — Предлага местонахождението на ЕСП — Разработва общи и подробни функционални спецификации (подробни вътрешни функционални спецификации и подробни функционални спецификации за потребители) — Одобрява методологията на спецификационния процес и „доставките“ от ниво 3, които се считат за подходящи за определяне, а впоследствие и за тестване и приемане на продукта (по-конкретно, общи и подробни спецификации за потребители) — Създава план на проекта с най-важните събития — Извършва оценка и приема доставките — Създава сценарии за проверка — Координира проверката на централните банки и на потребителите в тясно сътрудничество с ниво 3 — Изготвя подробни технически спецификации — Оказва (първоначално и текущо) сътрудничество за планиране на важните събития по проекта и за контрола — Техническо и оперативно съдействие за проверки (проверки на ЕСП, сътрудничество при свързаните с ЕСП проверки сценарии, съдействие на ЦБ на Еуросистемата при техните дейности по проверка на ЕСП) 6. Изпълнение и миграция — Взема решение за стратегията за миграция — Подготвя и координира миграцията към ЕСП в тясно сътрудничество с ниво 3 — Оказва съдействие по въпроси, свързани с миграцията, според искания на ниво 2 — Извършва дейности, свързани с миграцията към ЕСП; съдейства допълнително на присъединяващи се НЦБ 7. Функциониране — Управление при тежки кризисни ситуации — Управление, свързано с отговорностите като собственик на системата — Поддържа контакти с потребители на европейско равнище (но единствено ЦБ на Еуросистемата са отговорни за деловите отношения с клиентите им) и наблюдава ежедневната дейност на потребителите от търговска гледна точка. — Наблюдава развитието на пазарите — Извършва задачи, свързани с бюджета, финансирането, фактурирането (задача на ЦБ на Еуросистемата) и други административни задачи — Управлява системата въз основа на споразумение, посочено в член 5, параграф 6 от настоящите насоки









ПРИЛОЖЕНИЕ II

ХАРМОНИЗИРАНИ УСЛОВИЯ ЗА УЧАСТИЕ В TARGET2

ДЯЛ I

ОБЩИ РАЗПОРЕДБИ

Член 1

Определения

Към настоящите Хармонизирани условия (наричани по-долу „условията“) се прилагат следните определения:

— „адресат с BIC“ (addressable BIC holder) е лице, което: а) има банков идентификационен код (BIC); б) не е разпознато като индиректен участник; и в) е кореспондент или клиент на директен участник или на клон на директен или индиректен участник и може да подава платежни нареждания и получава плащания от системен компонент на ТАRGЕТ2 чрез този директен участник,

— „банков идентификационен код (BIC)“ (Bank Identifier Code, BIC) е кодът, определен в стандарт ISO № 9362,

— „Банкова директива“ означава Директива 2006/48/ЕО на Европейския парламент и на Съвета от 14 юни 2006 г. относно предприемането и осъществяването на дейност на кредитни институции (преработена) ( 4 ),

— „временно прекратяване“ (suspension) е временно блокиране на правата и задълженията на участник за период от време, определен от [посочете името на ЦБ],

— „вътрешна сметка“ (Home Account) е сметка, открита и управлявана извън платежния модул от ЦБ за лице, отговарящо на изискванията за индиректен участник,

— „група“ е: — а) съвкупност от кредитни институции, които са включени в консолидирания финансов отчет на дружеството майка, в случаите, когато дружеството майка е задължено да представи консолидиран финансов отчет по Международен счетоводен стандарт 27 (МСС 27), приет съгласно Регламент (ЕО) № 2238/2004 на Комисията ( 5 ), и която се състои от: i) дружество майка и едно или повече дъщерни дружества; или ii) две или повече дъщерни дружества на дружеството майка, или б) съвкупност от кредитни институции по смисъла на буква а), i) или ii), за които дружеството майка не представя консолидиран финансов отчет в съответствие с МСС 27, но би могло да изпълни определените в МСС 27 критерии за включване в консолидиран финансов отчет, при проверка от страна от ЦБ на участник, или в случай на AL-група – от управляваща НЦБ; или в) двустранна или многостранна мрежа от кредитни институции, която: i) е уредена от правна рамка, определяща принадлежността на кредитните институции към такава мрежа; или ii) се характеризира със самоорганизационни механизми за сътрудничество (насърчаване, подкрепа, представителство на деловите интереси на членовете ѝ) и/или с икономическа солидарност, надвишаваща обичайното сътрудничество, характерно за кредитни институции, където това сътрудничество и солидарност се разрешават от вътрешните правила или учредителните актове на кредитните институции или са установени по силата на допълнителни споразумения, и във всеки от посочените в буква в) случаи Управителният съвет на ЕЦБ е одобрил молба такава мрежа да се счита за група,

— „Директива относно окончателността на сетълмента“ е Директива 98/26/ЕO на Европейския парламент и на Съвета от 19 май 1998 година относно окончателността на сетълмента в платежните системи и в системите за сетълмент на ценни книжа ( 6 ),

— „доставчик на мрежови услуги“ (network service provider) е предприятие, назначено от Управителния съвет на ЕЦБ да доставя компютъризирани мрежови връзки, с цел подаване на платежни съобщения в TARGET2,

— „единна съвместна платформа, ЕСП“ (Single Shared Platform, SSP) е инфраструктурата с обща техническа платформа, осигурена от ЦБ, предоставящи ЕСП,

— „затворена потребителска група на TARGET2“ (TARGET2 CUG) е подгрупа от клиенти на доставчика на мрежови услуги, групирани според целта, с която използват съответните услуги и продукти на доставчика на мрежови услуги при достъпа им до платежния модул,

— „изпълнително събитие“ (еnforcement event) по отношение на член на AL-групата: — а) е всеки случай на неизпълнение, посочен в член 34, параграф 1; б) всяко друго неизпълнение или събитие, посочено в член 34, параграф 2, по отношение на което [посочете името на ЦБ] е решила, вземайки предвид сериозността на неизпълнението или на събитието, че е необходимо [посочете ако е приложимо: [изпълнение срещу заложеното имущество в съответствие с член 25б] [изпълнение срещу обезпечение в съответствие с член 25в] и] прихващане на вземания в съответствие с член 26; или в) решение за временно прекратяване или спиране на достъпа до кредит в рамките на деня,

— „инвестиционен посредник“ е инвестиционен посредник по смисъла на [посочете разпоредбите от националното законодателство в изпълнение на член 4, параграф 1, точка 1 от Директива 2004/39/ЕО на Европейския парламент и на Съвета от 21 април 2004 г. относно пазарите на финансови инструменти, за изменение на Директиви 85/611/ЕИО и 93/6/ЕИО на Съвета и Директива 2000/12/ЕО на Европейския парламент и на Съвета и за отмяна на Директива 93/22/ЕИО на Съвета ( 7 ) ], с изключение на институциите, посочени в [посочете разпоредбите от националното законодателство за прилагане на член 2, параграф 1 от Директива 2004/39/ЕО], при условие че въпросният инвестиционен посредник: — а) притежава лиценз и подлежи на надзор от признат компетентен орган, който е определен като такъв в съответствие с Директива 2004/39/ЕО; и б) има право да извършва дейностите, посочени в [посочете разпоредбите от националното законодателство за прилагане на приложение I, раздел А, точки 2, 3, 6 и 7 от Директива 2004/39/ЕО],

— „индиректен участник“ (indirect participant) е установена в ЕИП кредитна институция, която е сключила споразумение с директен участник да подава платежни нареждания и получава плащания през сметката в платежния модул на директния участник, и която бива разпознавана от системния компонент на TARGET2 като индиректен участник,

— „клон“ (branch) е клон по смисъла на [посочете разпоредбите от националното законодателство за прилагане на член 4, параграф 3 от Банковата директива],

— „кредит в рамките на деня“ (intraday credit) е кредит, отпуснат за срок, по-кратък от един работен ден,

▼M1

— „кредитна институция“ (credit institution) е: а) кредитна институция по смисъла на (посочете разпоредбите от националното законодателство за изпълнение на член 4, параграф 1, буква а) и, ако е приложимо — член 2 от Банковата директива), която подлежи на надзор от компетентен орган; или б) друга кредитна институция по смисъла на член 101, параграф 2 от Договора, която подлежи на проверка със сравним стандарт с надзора от страна на компетентен орган,

▼B

— „мениджър на AL-група“ (AL group manager) е член на AL-група, назначен от останалите членове на AL-групата да управлява наличната ликвидност в AL-групата през работниятa ден,

— „мениджър на CAI-група“ (CAI group manager) е член на CAI-група, назначен от останалите членове на CAI-групата да наблюдава и разпределя наличната ликвидност в рамките на CAI-групата през работния ден,

— „многоадресен достъп“ (multi-addressee ассess) е възможност, посредством която клонове или кредитни институции, установени в ЕИП, могат да имат достъп до съответния системен компонент на TARGET2, като подават платежни нареждания и/или получават плащания директно към/от системния компонент на TARGET2; тази възможност оправомощава тези лица да подават платежните си нареждания чрез сметката в платежния модул на директния участник без намесата на този участник,

— „модул за извънредни ситуации“ (Contingency Module) е модулът на ЕСП, който позволява обработката на критични и много критични плащания при извънредни ситуации,

— „модул за информация и контрол, ICM“ (Information and Control Module, ICM) е модул на ЕСП, който позволява на участниците да получават онлайн-информация и им дава възможност да изпращат нареждания за прехвърляне на ликвидност, да управляват ликвидност и да инициират определен вид платежни нареждания в извънредни ситуации,

— „налична ликвидност“ (или „ликвидност“) (available liquidity, liquidity) е положително салдо по сметка в платежния модул на участник в TARGET2 и ако е приложимо, всяка кредитна линия в рамките на деня, предоставена от съответната ЦБ във връзка с такава сметка,

— „нареждане за директен дебит“ (direct debit instruction) е инструкция от страна на получателя на плащането до неговата ЦБ, съгласно която ЦБ на платеца дебитира сметката на платеца до размера, посочен в инструкцията, на основание съгласието за директен дебит,

— „нареждане за кредитен превод“ (credit transfer order) е инструкция от платец за предоставяне на средства на разположение на получател чрез заверяване на сметка в платежния модул,

— „нареждане за прехвърляне на ликвидност“ (liquidity transfer order) е платежно нареждане, което има за основна цел да прехвърли ликвидност между различни сметки на един и същ участник или в рамките на CAI-група или AL-група,

— „нареждащ участник“ (instructing participant) е участник в TARGET2, който е инициирал платежно нареждане,

— „неизпълнено платежно нареждане“ (non-settled payment order) е платежно нареждане, чийто сетълмент не е извършен в работния ден на приемането му,

— „орган от публичния сектор“ (public sector body) е организация от публичния сектор, определен в член 3 от Регламент (ЕО) № 3603/93 на Съвета от 13 декември 1993 относно установяването на определения за прилагането на забраните, посочени в членове 104 и 104б, параграф 1 от Договора ( 8 ) (сега член 101 и член 103, параграф 1),

— „платежен модул“ (Payments Module, PM) е модул на ЕСП, в който се извършва сетълмент на плащания по сметки в платежния модул на участниците в TARGET2,

— „платежно нареждане“ (payment order) е нареждане за трансфер на кредит, нареждане за прехвърляне на ликвидност или нареждане за директен дебит,

— „платец“ (payer) е участник в TARGET2, чиято сметка в платежния модул се дебитира в резултат на сетълмент на платежно нареждане,

— „получател на плащане“ (payee) е участник в TARGET2, чиято сметка в платежния модул се кредитира в резултат на сетълмент на платежно нареждане,

— „пределен лихвен процент на кредитиране“ (marginal lending rate) е лихвен процент, приложим към пределното кредитно улеснение,

— „пределно кредитно улеснение“ (marginal lending facility) е ликвидно улеснение с постоянен достъп на Еуросистемата, което може да бъде използвано от контрагенти, за да получават овърнайт кредит от ЦБ на Еуросистемата по предварително определен пределен лихвен процент на кредитиране,

— „производство по несъстоятелност“ (insolvency proceedings) е производството по несъстоятелност по смисъла на член 2, буква й) от Директивата относно окончателността на сетълмента,

— „обработка на плащането незабавно след неговото приемане“ (entry disposition) е фаза от обработката на плащането, през която TARGET2-[посочете ЦБ/държава] се опитва да извърши сетълмент на платежно нареждане, което е било прието в съответствие с член 14, чрез специфичната процедура, описана в член 20,

— „работен ден“ (business day) е всеки ден, в който TARGET2 е отворена за сетълмент на платежни нареждания, както е предвидено в допълнение V,

— „свързана ЦБ“ (connected CB) означава национална централна банка (НЦБ), различна от ЦБ на Еуросистемата, която е свързана с TARGET2 по силата на специално споразумение,

— „системен компонент на TARGET2“ (TARGET2 component system) е системата за брутен сетълмент в реално време (СБСРВ) на всяка ЦБ, която е част от TARGET2,

— „случай на неизпълнение“ (event of default) e предстоящо или съществуващо събитие, чието настъпване може да застраши изпълнението на задълженията на участник съгласно настоящите условия или други правила, приложими към отношенията между този участник и [посочете ЦБ/държава] или всяка друга ЦБ, включително: — а) когато участникът престане да отговаря на критериите за достъп, предвидени в член 4, или на изискванията, предвидени в член 8, параграф 1, буква а), i); б) при откриване на производство по несъстоятелност срещу участника; в) при подаването на молба, свързана с производството, посочено в буква б); г) при изготвяне на писмена декларация от страна на участник за невъзможността му да изплати всички или част от задълженията си или да изпълни задълженията си във връзка с кредит в рамките на деня; д) при сключване на доброволно общо споразумение или договореност между участника и неговите кредитори; е) когато участникът е или когато неговата ЦБ счита, че е неплатежоспособен или не може да плати дълговете си; ж) когато сметката на участника в платежния модул или всички, или значителна част от неговите активи са предмет на заповед за блокиране, запориране, конфискуване или на друго производство, предназначено да защити обществения интерес или правата на кредиторите на участника; з) когато участието на участник в друг системен компонент на TARGET2 и/или в спомагателна система е временно или окончателно прекратено; и) когато някоя формална заявка или преддоговорно изявление, които са направени от участника, или за които се счита, че са направени от участника, са неправилни или неверни съгласно приложимото право; или й) при отчуждаване на всички или на значителна част от активите на участника,

— „сметка в платежния модул“ (PM account) е сметка, поддържана от участник в TARGET2 в платежния модул на ЦБ, която е необходима на такъв участник, за да: — а) подава платежни нареждания или получава плащания чрез TARGET2; и б) извършва сетълмент на такива плащания с такава ЦБ,

▼M2

— „спомагателна система (ancillary system, AS)“ е система, управлявана от лице, установено в Европейското икономическо пространство (ЕИП), което е обект на надзор от страна на компетентен орган и изпълнява надзорните изисквания по отношение на местонахождението на инфраструктури, предлагащи услуги в евро, както са съответно изменени и публикувани на уебсайта на ЕЦБ ( 9 ) в която система се извършва обмен и/или клиринг на плащания и/или финансови инструменти, докато сетълментът на възникващите в резултат от това парични задължения се извършва в TARGET2 в съответствие с Насоки ЕЦБ/2007/2 и двустранното споразумение между спомагателната система и съответната ЦБ,

▼B

— „становище за правоспособност“ (capacity opinion) е становище относно конкретен участник, което съдържа оценка на способността на участника да поема и изпълнява задължения по настоящите условия,

— „съгласие за директен дебит“ (direct debit authorisation) е обща инструкция от платеца до неговата ЦБ, с което тази ЦБ се оправомощава и задължава да дебитира сметката на платеца при нареждане за директен дебит от страна на получателя на плащането,

— „съобщение, излъчено от модула за информация и контрол“ (ICM broadcast message) е информация, която чрез модула за информация и контрол е едновременно достъпна за всички или за избрана група участници в TARGET2,

▼M2

— „техническа неизправност на TARGET2“ (technical malfunction of TARGET2) е всяка трудност, дефект или повреда в техническата инфраструктура и/или компютърните системи, използвани от TARGET2-[посочете ЦБ/държава], или всяко друго събитие, което прави невъзможно изпълнението и завършването в рамките на същия ден на обработката на плащания в TARGET2-[посочете ЦБ/държава],

▼B

— „управляваща НЦБ“ (managing NCB) означава AL-НЦБ от системния компонент на TARGET2, в която участва мениджърът на AL-групата,

— „участник в TARGET2“ (TARGET2 participant) е всеки участник в системен компонент на TARGET2,

— „участник“ или „директен участник“ (participant or direct participant) е лице, което има поне една сметка в платежния модул в [посочете името на ЦБ],

— „формуляр за събиране на статични данни“ (static data collection form) е формуляр, изготвен от [посочете името на ЦБ] за регистриране на заявители на услугите на TARGET2-[посочете ЦБ/държава] и за регистриране на всяко изменение по отношение на предоставянето на такива услуги,

— „ЦБ на Еуросистемата“ (Eurosystem CB) е ЕЦБ или НЦБ на държава-членка, която е приела еурото,

— „ЦБ, предоставящи ЕСП“ (SSP-providing CBs) са Deutsche Bundesbank, Banque de France и Banca d'Italia в качеството им на ЦБ, изграждащи и опериращи ЕСП в полза на Еуросистемата,

— „централни банки, ЦБ“ (central banks, CBs) означава ЦБ на Еуросистемата и свързаните ЦБ,

— „член на AL-група“ (AL group member) е участник в TARGET2, който е сключил AL-споразумение,

— „AL-група“ (AL group) е група, съставена от членове, които използват AL-режим,

— „AL-НЦБ“ (AL NCB) е участваща НЦБ, която е страна по AL-споразумение и действа като контрагент на членовете на AL-групата, които участват в нейния системен компонент на TARGET2,

— „AL-режим“ (AL mode) е агрегирането на наличната ликвидност по сметки в платежния модул,

— „AL-споразумение“ (AL agreement) е многостранно споразумение за агрегиране на ликвидност, сключено от всички членове на АL-групата и съответните им AL-НЦБ за целите на AL-режима,

— „CAI-група“ (CAI group) е група, съставена от участници в TARGET2, които използват CAI-режим,

— „CAI-режим“ (CAI mode) е предоставянето на консолидирана информация относно сметки в платежния модул посредством модул за информация и контрол,

— „TARGET2“ е съвкупността от всички системни компоненти на централните банки,

— „TARGET2-[посочете ЦБ/държава]“ е системният компонент на TARGET2 на [посочете името на ЦБ].

Член 2

Допълнения

1. Следните допълнения представляват неразделна част от настоящите условия:

Допълнение I: Технически спецификации за обработка на платежни нареждания

Допълнение II: Схема за обезщетение в рамките на TARGET2

Допълнение III: Образци на становища относно правоспособността и относно държавите

Допълнение IV: Процедури за непрекъсваемост на работата и извънредни ситуации

Допълнение V: Работен график

Допълнение VI: Таблица за таксите и фактуриране

Допълнение VII: Споразумение за агрегиране на ликвидност

2. В случай на противоречие или несъгласуваност между съдържанието на допълненията и съдържанието на разпоредбите в настоящите условия, последните имат предимство.

Член 3

Общо описание на TARGET2-[посочете ЦБ/държава] и TARGET2

1. TARGET2 предоставя брутен сетълмент в реално време за разплащания в еуро със сетълмент в пари в централна банка.

2. Следните платежни нареждания се обработват в TARGET2-[посочете ЦБ/държава]:

а) платежни нареждания, възникващи директно от или направени във връзка с операциите на паричната политика на Еуросистемата;

б) сетълмент на рамото в еуро на валутни операции на Еуросистемата;

в) сетълмент на трансфери в еуро в резултат на транзакции в трансгранични широкомащабни системи за нетиране;

г) сетълмент на трансфери в еуро, възникващи в резултат на транзакции чрез системи за плащания на дребно в еуро, които са със системно значение; и

д) всички други платежни нареждания в еуро, отправени до участници в TARGET2.

3. TARGET2 е създадена и функционира на базата на ЕСП. Еуросистемата определя техническата конфигурация и характеристиките на ЕСП. Услугите на ЕСП се предоставят от ЦБ, предоставящи ЕСП, в полза на ЦБ на Еуросистемата, съгласно отделни споразумения.

4. Съгласно настоящите условия [посочете името на ЦБ] е доставчикът на услуги. Всяко действие или бездействие на ЦБ, предоставящи ЕСП, се счита за действие или бездействие на [посочете името на ЦБ], за което тя носи отговорност в съответствие с член 31 по-долу. Участието по смисъла на настоящите условия не създава договорно отношение между участниците и ЦБ, предоставящи ЕСП, когато последните действат в това им качество. Нареждания, съобщения или информация, получени от или подадени до ЕСП от участник във връзка с услугите, предоставяни съгласно настоящите условия, се считат за получени или подадени от [посочете името на ЦБ].

5. От правна гледна точка TARGET2 е изградена като множество от платежни системи, състоящи се от всички системни компоненти на TARGET2, определени като „системи“ съгласно националното право в изпълнение на Директивата относно окончателността на сетълмента. TARGET2-[посочете ЦБ/държава] е определена като „система“ съгласно [посочете съответните законови разпоредби за прилагане на Директивата относно окончателност на сетълмента].

6. Участието в TARGET2 се извършва посредством участие в системния компонент на TARGET2. Настоящите условия описват взаимните права и задължения на участниците в TARGET2-[посочете ЦБ/държава] и [посочете името на ЦБ]. Правилата за обработка на платежни нареждания (дял IV) се отнасят до всички подадени платежни нареждания или получени плащания от участник в TARGET2.

ДЯЛ II

УЧАСТИЕ

Член 4

Критерии за достъп

1. Следните видове лица имат право на директно участие в TARGET2-[посочете ЦБ/държава]:

а) кредитни институции, установени в ЕИП, включително когато извършват дейност чрез клон, установен в ЕИП;

б) кредитни институции, установени извън територията на ЕИП, при условие че те извършват дейност чрез клон, установен в ЕИП;

в) НЦБ на държавите-членки на ЕС и ЕЦБ.

2. [Посочете името на ЦБ] може по своя преценка да допусне и следните лица като преки участници:

а) трезорни отдели на централни или регионални правителства на държавите-членки, активни на паричните пазари;

б) органи на публичния сектор на държавите-членки, оправомощени да държат сметки на клиенти;

в) инвестиционни посредници, установени на територията на ЕИП;

▼M2

г) лица, управляващи спомагателни системи и действащи в това качество; и

▼B

д) кредитни институции или други лица от вида, посочен в букви от а) до г), и в двата случая, когато са установени в държава, с която Европейската общност е сключила парично споразумение, разрешаващо достъп на такива лица до платежните системи в Европейската общност при условията, определени в паричното споразумение, и ако съответният правен режим, прилаган в страната, е еквивалентен на съответното законодателство на Общността.

3. Институции за електронни пари по смисъла на [посочете разпоредбите на националното законодателство за прилагане на член 1, параграф 3, буква а) от Директива 2000/46/ЕО на Европейския парламент и на Съвета от 18 септември 2000 г. относно предприемането, упражняването и надзора над дейността на институциите за електронни пари ( 10 )] нямат право да участват в TARGET2-[посочете ЦБ/държава].

Член 5

Директни участници

1. Директните участници в TARGET2-[посочете ЦБ/държава] са задължени да спазват изискванията на член 8, параграфи 1 и 2. Те имат поне една сметка в платежния модул в [посочете името на ЦБ].

2. Директните участници могат да определят адресати с BIC, независимо от тяхното място на установяване.

3. Директните участници могат да определят лица за индиректни участници, ако са спазени условията на член 6.

4. Многоадресен достъп чрез клонове може да се предостави, както следва:

а) Кредитна институция по смисъла на член 4, параграф 1, буква а) или б), която е допусната като директен участник, може да даде достъп до сметка си в платежния модул на един или повече от клоновете си, установени на територията на ЕИП, за да подават платежни нареждания и/или да получават плащания директно, при условие че [посочете името на ЦБ] е била съответно информирана.

б) Ако клон на кредитна институция е бил допуснат за директен участник, останалите клонове на същото юридическо лице и/или главното му управление, ако и в двата случая са установени на територията на ЕИП, могат да получат достъп до сметката в платежния модул на клона, при условие, че клонът е уведомил [посочете името на ЦБ].

Член 6

Индиректни участници

1. Кредитни институции, установени в ЕИП, могат да сключат договор с един директен участник, който е кредитна институция по смисъла на член 4, параграф 1, буква а) или б), или ЦБ, за да подават платежни нареждания и/или получават плащания и да извършват сетълмент по тях през сметката в платежния модул на този директен участник. ТARGET2-[посочете ЦБ/държава] разпознава индиректни участници по регистрацията на такова индиректно участие в директория на TARGET2, описана в член 9.

2. Ако директен участник, който е кредитна институция по смисъла на член 4, параграф 1, буква а) или б), и индиректен участник принадлежат към една и съща група, директният участник може изрично да упълномощи индиректния участник да използва сметката му в платежния модул, за да подава директно платежни нареждания и/или да получава плащания чрез свързания с групата многоадресен достъп.

Член 7

Отговорност на директния участник

1. За да бъде избегнато всяко съмнение, платежните нареждания, подадени от, или плащанията, получени от индиректни участници, съгласно член 6, и от клоновете съгласно член 5, параграф 4, се считат за извършени или получени от самия директен участник.

2. Директният участник се задължава от такива платежни нареждания, независимо от съдържанието или неизпълнението на договорните или другите споразумения между този участник и лицата, посочени в параграф 1.

Член 8

Процедура по прилагане

1. За да се присъединят към TARGET2-[посочете ЦБ/държава], заявителите участници трябва да изпълнят:

а) следните технически изисквания: i) да инсталират, управляват, експлоатират, наблюдават и гарантират сигурността на необходимата ИТ инфраструктура за свързване с TARGET2-[посочете ЦБ/държава] и да подават платежни нареждания до системата. При извършване на тези дейности заявителите участници могат да ангажират трети страни, но продължават да носят отговорност самостоятелно. По-специално, заявителите участници сключват договор с доставчика на мрежови услуги, за да получат необходимата връзка и достъп в съответствие с техническите спецификации в допълнение I; и ii) да са преминали тестовете, изисквани от [посочете името на ЦБ]; и

б) следните правни изисквания: i) да предоставят становище за правоспособност във формата, определена в допълнение III, освен ако информацията относно правоспособността, която се предоставя в такова становище, вече е била получена от [посочете името на ЦБ] по друг повод; и ii) да предоставят по отношение на лицата, посочени в член 4, параграф 1, буква б), становище относно държавата във формата, посочена в допълнение III, освен ако вече не е било предоставено съответното актуализирано становище относно въпросната държава във връзка с други участници от същата държава.

2. Заявителите изпращат писмена молба до [посочете името на ЦБ], съдържаща най-малко следните изискуеми документи/информация:

а) попълнени формуляри за събиране на статични данни, както е предвидено от [посочете името на ЦБ];

б) становище за правоспособност, ако бъде поискано от [посочете името на ЦБ]; и

в) становище за държавата, ако бъде поискано от [посочете името на ЦБ].

3. [Посочете името на ЦБ] може също да изиска всякаква допълнителна информация, която счита за необходима за вземане на решение по молбата.

4. [Посочете името на ЦБ] отхвърля молбата, ако:

а) критериите за достъп, посочени в член 4, не са изпълнени;

б) един или повече от критериите за участие, посочени в параграф 1, не са изпълнени; и/или

в) съгласно преценката на [посочете името на ЦБ], такова участие би застрашило цялостната стабилност и сигурност на TARGET2-[посочете ЦБ/държава] или на някой от системните компоненти на TARGET2, или би застрашило изпълнението от [посочете името на ЦБ] на задачите ѝ, описани в [посочете съответното национално законодателство] и в Устава на Европейската система на централните банки и на Европейската централна банка.

5. В срок от един месец от получаването от [посочете името на ЦБ] на молбата за участие [посочете името на ЦБ] уведомява заявителя за решението си по молбата. Когато [посочете името на ЦБ] изиска допълнителна информация съгласно параграф 3, решението се съобщава в срок от един месец от получаването от страна на [посочете името на ЦБ] на информацията от заявителя. Всяко решение за отхвърляне задължително съдържа мотивите за това.

Член 9

Директория на TARGET2

1. Директорията на TARGET2 е база данни за банкови идентификационни кодове, използвани за определяне на маршрута на платежни нареждания, отправени до:

а) участниците в TARGET2 и техните клонове с многоадресен достъп;

б) индиректните участници в TARGET2, включително тези с многоадресен достъп; и

в) адресатите с BIC в TARGET2.

Тя се актуализира всяка седмица.

▼M2

2. Освен ако участникът не е поискал друго, неговият/те банков/и идентификационен/ни код/ове се публикува/т в директорията на TARGET2.

▼B

3. Участниците могат да предоставят директорията на TARGET2 единствено на своите клонове и на лицата с многоадресен достъп.

4. Лицата, посочени в параграф 1, букви б) и в), използват своя банков идентификационен код единствено по отношение на един директен участник.

▼M2

5. Участниците потвърждават, че [посочете името на ЦБ] и другите ЦБ могат да публикуват техните имена и банкови идентификационни кодове. Освен това имената и банковите идентификационни кодове на регистрираните от участници индиректни участници могат да се публикуват и участниците осигуряват, че индиректните участници са се съгласили с това публикуване.

▼B

ДЯЛ III

ЗАДЪЛЖЕНИЯ НА СТРАНИТЕ

Член 10

Задължения на [посочете името на ЦБ] и на участниците

1. [Посочете името на ЦБ] предоставя услугите, описани в дял IV. Ако в настоящите условия или в закон не е предвидено друго, [посочете името на ЦБ] прави всичко необходимо в границите на правомощията си, за да изпълни задълженията си съгласно настоящите условия, без да гарантира резултат.

2. Участниците плащат на [посочете името на ЦБ] таксите, посочени в допълнение VI.

3. Участниците гарантират, че са свързани с TARGET2-[посочете ЦБ/държава] през работните дни в съответствие с работния график, посочен в допълнение V.

4. Участникът гарантира пред [посочете името на ЦБ], че изпълнението на неговите задължения по настоящите условия не нарушава действащите законови или подзаконови актове или споразумения, от които той е обвързан.

Член 11

Сътрудничество и обмен на информация

1. При изпълнение на задълженията и упражняването на правата им съгласно настоящите условия, [посочете името на ЦБ] и участниците си сътрудничат тясно, за да гарантират стабилността и сигурността на TARGET2-[посочете ЦБ/държава]. Те си предоставят взаимно информация или документи от значение за изпълнението на съответните им задължения и упражняването на съответните права съгласно настоящите условия, без да се засяга задължението за банкова тайна.

2. [Посочете името на ЦБ] създава и поддържа отдел за системна поддръжка, за да оказва съдействие на участниците при трудности, възникващи във връзка със системни операции.

3. Актуализирана информация относно оперативния статус на ЕСП се намира в Информационната система на TARGET2 (T2IS). Информационната система на TARGET2 може да бъде използвана за получаване на информация относно всеки случай, засягащ нормалното функциониране на TARGET 2.

4. [Посочете името на ЦБ] може да разпространява съобщения до участниците посредством съобщение, излъчено от модула за информация и контрол, или чрез други средства за връзка.

5. Участниците са отговорни за навременното актуализиране на наличните формуляри за статични данни и предоставянето на [посочете името на ЦБ] на нови формуляри за статични данни. Участниците са отговорни за проверката на точността на информацията, отнасяща се до тях, която е въведена в TARGET2-[посочете ЦБ/държава] от [посочете името на ЦБ].

6. [Посочете името на ЦБ] се счита за упълномощена да даде на ЦБ, предоставящи ЕСП, всякаква свързана с участниците информация, която може да им е необходима в качеството им на администратори на услуги в съответствие с договор, сключен с доставчика на мрежови услуги.

7. Участниците информират [посочете името на ЦБ] за всяка промяна в тяхната правоспособност и за съответните законови изменения, засягащи въпроси от свързаното с тях становище относно държавата.

8. Участниците информират [посочете името на ЦБ] за:

а) всеки нов индиректен участник, адресат с BIC или лице с многоадресен достъп, който/ето те регистрират; и

б) всяка промяна относно лицата, изброени в буква а).

9. Участниците уведомяват незабавно [посочете името на ЦБ] за всеки случай на неизпълнение, който ги засяга.

ДЯЛ IV

УПРАВЛЕНИЕ НА СМЕТКИ В ПЛАТЕЖНИЯ МОДУЛ И ОБРАБОТКА НА ПЛАТЕЖНИ НАРЕЖДАНИЯ

Член 12

Откриване и управление на сметки в платежния модул

▼M2

1. [Посочете името на ЦБ] открива и води поне една сметка в платежния модул за всеки участник. При поискване от участник, действащ като банка по сетълмента, [посочете името на ЦБ] открива една или повече подсметки в TARGET2-[посочете ЦБ/държава], която/които да се използват за заделяне на ликвидност.

▼B

2. [Посочете ако е приложимо: дебитно салдо е недопустимо по сметки в платежния модул].

3. [Посочете ако е приложимо: в началото и в края на работния ден салдото по сметките в платежния модул е нулево. Счита се, че участниците са дали нареждане на [посочете името на ЦБ] да преведе в края на работния ден всяко салдо по сметката, посочена от участника].

4. [Посочете ако е приложимо: в началото на следващия работен ден такова салдо да се преведе обратно по сметката на участника в платежния модул].

5. По сметките в платежния модул и техните подсметки не се начислява лихва, освен ако те не се използват за поддържане на минимални резерви. В този случай изчисляването и плащането на лихва по минималните резерви се урежда от Регламент (ЕО) № 2531/98 на Съвета от 23 ноември 1998 г. относно прилагането на минимални резерви от страна на Европейската централна банка ( 11 ) и Регламент ЕЦБ/2003/9 от 12 септември 2003 г. относно прилагане на изискването за минимални резерви ( 12 ).

6. Освен за сетълмент на платежни нареждания в платежния модул, сметката в платежния модул може да се използва за сетълмент на платежни нареждания към и от вътрешна сметка, съгласно правилата, определени от [посочете името на ЦБ].

7. Участниците използват модула за информация и контрол, за да получат информация относно тяхната ликвидна позиция. [Посочете името на ЦБ] предоставя ежедневно извлечение от сметките на участниците, които са поискали такава услуга.

Член 13

Видове платежни нареждания

За целите на TARGET2 като платежни нареждания се класифицират следните:

а) нареждане за кредитен превод;

б) нареждане за директен дебит, изпълнено в съответствие с дадено съгласие за директен дебит; и

в) нареждане за прехвърляне на ликвидност.

Член 14

Приемане и отхвърляне на платежни нареждания

1. Платежните нареждания, подадени от участник, се считат за приети от [посочете името на ЦБ], ако:

а) платежното съобщение е съобразено с правилата, установени от доставчика на мрежови услуги;

б) платежното съобщение отговаря на правилата за форматиране и на условията на TARGET2-[посочете ЦБ/държава] и издържа проверката за двойно въвеждане, описана в допълнение I; и

в) в случаите, когато правата на платец или получател на плащане са прекратени, е получено изричното съгласие на ЦБ на участника, чиито права са били прекратени.

2. [Посочете името на ЦБ] отхвърля незабавно всяко платежно нареждане, което не отговаря на условията, предвидени в параграф 1. [Посочете името на ЦБ] информира участника за всяко отхвърляне на платежно нареждане, както е посочено в допълнение I.

▼M2

3. ЕСП определя датата и часа на обработката на платежните нареждания въз основа на момента, в който получава и приема платежното нареждане.

▼M2

Член 15

Правила за платежни нареждания, ползващи се с приоритет

1. Нареждащите участници определят всяко платежно нареждане, както следва:

а) нормално платежно нареждане (клас на приоритет 2);

б) спешно платежно нареждане (клас на приоритет 1); или

в) много спешно платежно нареждане (клас на приоритет 0).

Ако не е посочен класът на приоритета на платежното нареждане, то се третира като нормално платежно нареждане.

2. Много спешните платежни нареждания могат да се определят само от:

а) ЦБ; и

б) участниците, в случаите на плащания до и от CLS International Bank и прехвърляне на ликвидност в полза на спомагателни системи, използващи интерфейса на спомагателна система.

Всички платежни инструкции, подадени от спомагателна система чрез интерфейса на спомагателната система за дебитиране или кредитиране на сметките в платежния модул на участниците, се считат за много спешни платежни нареждания.

3. Нарежданията за прехвърляне на ликвидност, направени през модула за информация и контрол, са спешни платежни нареждания.

4. При спешни и нормални платежни нареждания платецът може да промени с незабавно действие класа на приоритета през модула за информация и контрол. Приоритетът на много спешно платежно нареждане не може да се променя.

▼B

Член 16

Лимити на ликвидност

1. Участник може да ограничи използването на наличната ликвидност за платежни нареждания във връзка с други участници в TARGET2, с изключение на ЦБ, като зададе двустранен или многостранен лимит. Такива лимити могат да бъдат задавани само във връзка с нормални платежни нареждания.

2. Лимити могат да бъдат зададени само от или във връзка със АL-група в нейната цялост. Лимити не могат да се задават спрямо една сметка в платежния модул на член на АL-група или спрямо членове на АL-група в отношенията им един спрямо друг.

3. Като задава двустранен лимит, участникът инструктира [посочете името на ЦБ] да не извършва сетълмент на прието платежно нареждане, ако сумата от неговите изходящи нормални платежни нареждания в полза на друга сметка в платежния модул на участник в TARGET2, намалена със сумата на всички входящи и нормални плащания от такава сметка в платежния модул на участник в TARGET2, би превишила този двустранен лимит.

4. Участник може да зададе многостранен лимит за всяко отношение, което не е предмет на двустранен лимит. Многостранен лимит може да бъде зададен само ако участникът е задал поне един двустранен лимит. Ако участник зададе многостранен лимит, той инструктира [посочете името на ЦБ] да не извършва сетълмент на прието платежно нареждане, ако сумата от неговите изходящи нормални платежни нареждания към всички сметки в платежния модул на участници в TARGET2, спрямо които не е зададен двустранен лимит, намалена със сумата на всички входящи спешни и нормални плащания от такива сметки в платежния модул, би превишила този многостранен лимит.

5. Минималната сума за всеки лимит е в размер на 1 милион еуро. Двустранен или многостранен лимит с нулева стойност се третира като незададен. Лимити между нула и 1 милион еуро са недопустими.

6. Лимитите могат да бъдат променяни през модула за информация и контрол в реално време с незабавно действие или от следващия работен ден. Когато лимитът е променен на нулев, той не може да бъде променян отново в рамките на същия работен ден. Задаването на нов двустранен или многостранен лимит има действие само от следващия работен ден.

Член 17

Резервиране на ликвидност

1. Участниците могат да резервират ликвидност за много спешни или спешни платежни нареждания през модула за информация и контрол.

2. Мениджърът на АL-група може да резервира ликвидност единствено за цялата АL-група. Ликвидност не може да се резервира за отделни сметки в АL-група.

3. Чрез искането за резервиране на определен размер на ликвидност за много спешни платежни нареждания участникът инструктира [посочете име на ЦБ] да извърши сетълмент на спешни и нормални платежни нареждания само ако има ликвидност, след като е приспаднат резервираният размер за много спешни платежни нареждания.

4. Чрез искането за резервиране на определен размер на ликвидност за спешни платежни нареждания участникът инструктира [посочете име на ЦБ] да извърши сетълмент на нормални платежни нареждания само ако има ликвидност, след като е приспаднат резервираният размер за спешни и много спешни платежни нареждания.

▼M2

5. След получаване на искането за резервиране на ликвидност [посочете име на ЦБ] проверява дали размерът на ликвидността по сметката в платежния модул на участник е достатъчен за резервирането на ликвидност. Ако не e достатъчен, се резервира само наличната ликвидност по сметката в платежния модул. Остатъкът от изисканата за резервиране ликвидност се резервира, ако стане налична допълнителна ликвидност.

▼B

6. Нивото на резервираната ликвидност може да бъде променяно. Участниците могат да направят искане чрез модула за информация и контрол за запазване на нови размери с незабавно действие или от следващия работен ден.

▼M2

Член 17а

Постоянни инструкции за резервиране и заделяне на ликвидност

1. Участниците могат предварително да определят стандартния размер на ликвидността, резервиран за много спешни и спешни платежни нареждания през модула за информация и контрол. Такава постоянна инструкция или изменението на такава инструкция поражда действие от следващия работен ден.

2. Участниците могат предварително да определят през модула за информация и контрол стандартния размер на ликвидността, заделен за сетълмент на спомагателна система. Такава постоянна инструкция или изменението на такава инструкция поражда действие от следващия работен ден. Счита се, че участниците са инструктирали [посочете име на ЦБ] да заделя ликвидност от тяхно име, ако съответната спомагателна система поиска това.

▼B

Член 18

Предварително определен момент на сетълмент

1. Инструктиращите участници могат да определят предварително момента на сетълмент на платежни нареждания в рамките на работния ден, като използват индикатор за най-ранния момент за извършване на дебит (Earliest Debit Time Indicator) или индикатор за най-късния момент за извършване на дебит (Latest Debit Time Indicator).

2. Когато се използва индикаторът за най-ранен момент за извършване на дебит, приетото платежно нареждане се запазва и се въвежда за обработка незабавно след неговото приемане единствено в посочения момент.

3. Когато се използва индикаторът за най-късен момент за извършване на дебит, приетото платежно нареждане се връща като неизпълнено, ако към посочения момент на дебит не може да се извърши сетълмент. Инструктиращият участник получава автоматично уведомление през модула за информация и контрол 15 минути преди определения момент на дебит. Инструктиращият участник може също да използва индикатора за най-късен момент за извършване на дебит единствено като предупреждаващ индикатор. В тези случаи съответното платежно нареждане не се връща.

4. Инструктиращите участници могат да променят индикатора за най-ранен момент за извършване на дебит и индикатора за най-късен момент за извършване на дебит през модула за информация и контрол.

5. Повече технически подробности се съдържат в допълнение I.

Член 19

Предварително подадени платежни нареждания

1. Платежните нареждания могат да бъдат подавани до пет работни дни преди определената дата на сетълмент (платежни нареждания „от хранилището на данни“).

2. Платежни нареждания „на съхранение“ се приемат и въвеждат за обработка незабавно след приемането им на датата, определена от инструктиращия участник, в началото на обработката през деня, както е посочено в допълнение V. Те се нареждат преди платежните нареждания със същия приоритет.

3. Член 15, параграф 3, член 22, параграф 2 и член 29, параграф 1, буква а) се прилагат mutatis mutandis към платежните нареждания „на съхранение“.

Член 20

Сетълмент на платежни нареждания, въведени за обработка незабавно след приемането им

1. Ако инструктиращите участници не са посочили момента на сетълмента по начина, описан в член 18, сетълментът на приетите платежни нареждания се извършва незабавно или най-късно в края на работния ден, в който те са били приети, при условие че са налице достатъчно средства по сметката на платеца в платежния модул, имайки предвид лимитите на ликвидност и резервираната ликвидност, посоченй в членове 16 и 17.

2. Сетълментът може да се извършва със средства от:

а) наличната ликвидност по сметка в платежния модул; или

б) входящи плащания от други участници в TARGET2, подлежащи на приложимите процедури за оптимизация.

3. За много спешни платежни нареждания се прилага принципът FIFO (first in, first out). Това означава, че сетълментът на много спешни платежни нареждания се извършва в хронологичен ред. Сетълментът на спешни или нормални платежни нареждания не се извършва, докато на опашката чакат много спешни платежни нареждания.

4. Принципът FIFO се прилага също и за спешни платежни нареждания. Сетълментът на нормални платежни нареждания не се извършва, ако на опашката чакат спешни или много спешни платежни нареждания.

5. Чрез дерогация от параграфи 3 и 4 може да се извърши сетълмент на платежни нареждания с по-нисък приоритет (или със същия приоритет, но приети по-късно), ако платежните нареждания с по-нисък приоритет (или със същия приоритет, но приети по-рано) могат да се нетират с получени плащанията и водят като цяло до увеличаване на ликвидността по салдото на платеца.

6. Сетълментът на нормални платежни нареждания се извършва при заобикаляне на принципа FIFO. Това означава, че спрямо тях незабавно може да бъде извършен сетълмент (независимо от други нормални плащания на опашка, приети в по-ранен момент) и поради това може да се наруши принципът FIFO, при условие че са налице достатъчно средства.

7. Повече подробности относно сетълмента на платежни нареждания, въведени за обработка незабавно след приемането им, се съдържат в допълнение I.

▼M2

Член 21

Сетълмент и връщане на платежни нареждания, чакащи на опашки

1. Платежните нареждания, които не са изпълнени веднага след въвеждането им за обработка незабавно след приемането им, се нареждат на опашките в съответствие с класа на приоритета, определен от съответния участник, съгласно член 15.

2. За да се оптимизира сетълментът на чакащите на опашки платежни нареждания, [посочете име на ЦБ] може да използва процедурите за оптимизация, описани в допълнение I.

3. С изключение на много спешните платежни нареждания, платецът може да променя чрез модула за информация и контрол поредността на платежните нареждания, чакащи на дадена опашка (т.е. да ги пренареди). Платежните нареждания могат да бъдат премествани с незабавно действие в началото или в края на съответната опашка, по всяко време на обработката през деня, както е посочено в допълнение V.

4. По искане на платец [посочете име на ЦБ] или ЦБ на мениджъра на AL-група — по отношение на AL-група, може да реши да промени поредността в опашката на много спешно платежно нареждане (с изключение на много спешни платежни нареждания в рамките на процедури за сетълмент 5 и 6) при условие, че тази промяна не засяга гладкото извършване на сетълмент на спомагателни системи в TARGET2 или не води по друг начин до системен риск.

5. Нареждания за прехвърляне на ликвидност, инициирани в модула за информация и контрол, се връщат незабавно като неизпълнени, ако няма достатъчно ликвидност. Другите платежни нареждания се връщат като неизпълнени, ако не могат да бъдат изпълнени към момента на преустановяване на приемането на съответния вид съобщение, както е посочено в допълнение V.

▼B

Член 22

Въвеждане на платежни нареждания в системата и тяхната неотменимост

1. По смисъла на член 3, параграф 1, първо изречение от Директивата относно окончателността на сетълмента и [посочете разпоредбите от националното законодателство за прилагане на горепосочения член от Директивата относно окончателността на сетълмента] платежните нареждания се считат за въведени в TARGET2–[посочете ЦБ/държава] в момента на дебитиране на сметката на съответния участник в платежния модул.

2. Платежните нареждания могат да бъдат отменяни, докато не бъдат въведени в TARGET2-[посочете ЦБ/държава] в съответствие с параграф 1. Платежните нареждания, включени в алгоритъма, посочен в допълнение I, не могат да бъдат отменяни през периода на действие на алгоритъма.

ДЯЛ V

ОБЕДИНЯВАНЕ НА ЛИКВИДНОСТ

Член 23

Режим за обединяване на ликвидност

[Посочете име на ЦБ] предоставя режим за консолидирана информация за сметка (CAI) и режим за агрегирана ликвидност (AL-режим).

Член 24

Режим за консолидирана информация за сметка

1. Следните лица могат да използват CAI-режим:

а) кредитна институция и/или нейните клонове, независимо дали такива лица участват или не в същия системен компонент на TARGET2, при условие че съответните лица имат няколко сметки в платежния модул, идентифицирани чрез различни банкови идентификационни кодове; или

б) две или повече кредитни институции, които принадлежат към една и съща група и/или техни клонове, всеки един от които има една или повече сметки в платежния модул, идентифицирани чрез различни банкови идентификационни кодове.

2.

а) В CAI-режим на всеки член на определена CAI-група и на техните съответни ЦБ се предоставя списък от сметки на членовете на групата в платежния модул и следната допълнителна информация, консолидирана на нивото на CAI-групата: i) кредитни линии в рамките на деня (ако е приложимо); ii) салда, включително салда по подсметки; iii) оборот; iv) изпълнени плащания; и v) чакащи на опашка платежни нареждания.

б) Мениджърът на CAI-групата и съответните ЦБ имат достъп до информация по всяка от горепосочените точки по отношение на всички сметки в платежния модул на CAI-групата.

в) Посочената в настоящия параграф информация се предоставя чрез модула за информация и контрол.

3. Мениджърът на CAI-група има право да инициира прехвърляне на ликвидност през модула за информация и контрол между сметки в платежния модул, включително техни подсметки, които представляват част от същата CAI-група.

4. CAI-групата може също да включва сметки в платежния модул, които са включени в АL-група. В този случай всички сметки в платежния модул на AL-групата представляват част от CAI-групата.

5. Когато две или повече сметки в платежния модул са част от AL-група и същевременно са част от CAI-група (обхващаща допълнителни сметки в платежния модул), приложимите към AL-групата правила имат предимство пред отношенията в АL-групата.

6. CAI-група, която включва сметки в платежния модул на АL-група, може да назначи мениджър на CAI-група, който е различен от мениджъра на АL-групата.

▼M2

7. Процедурата за получаване на разрешение за използване на AL-режима, установена в член 25, параграфи 4 и 5, се прилагаmutatis mutandis към процедурата за получаване на разрешение за използване на CAI-режима. Мениджърът на CAI-групата не изпраща на управляващата НЦБ сключеното споразумение за CAI-режим.

▼B

Член 25

Режим за агрегирана ликвидност

1. Следните лица могат да използват AL-режим:

а) кредитна институция и/или нейните клонове, независимо дали такива лица участват или не в същия системен компонент на TARGET2, при условие че съответните лица са установени в Еурозоната и имат няколко сметки в платежния модул, идентифицирани чрез различни банкови идентификационни кодове;

б) клонове, установени в Еурозоната, независимо дали тези клонове участват или не в същия системен компонент на TARGET2, на кредитна институция, установена извън Еурозоната, при условие, че такива клонове имат няколко сметки в платежния модул, идентифицирани чрез различни банкови идентификационни кодове; или

в) две или повече кредитни институции, посочени в буква а), и/или клонове, посочени в буква б), които принадлежат към същата група.

Във всеки от случаите, посочен в букви от а) до в), се изисква съответните лица да са сключили договорености за кредит в рамките на деня със съответната участваща НЦБ.

2. При AL-режима, с цел да се провери дали едно платежно нареждане има достатъчно покритие, наличната ликвидност по всички сметки на членовете на АL-групата в платежния модул се агрегира. Въпреки това, двустранното отношение във връзка със сметка в платежния модул между член на АL-групата и неговата АL-НЦБ продължава да се урежда от договореностите на съответния системен компонент на TARGET2 в съответствие с измененията, съдържащи се в AL-споразумението. Кредитът в рамките на деня, отпуснат на член на АL-група по неговата сметка в платежния модул, може да се покрие от наличната ликвидност по други сметки в платежния модул, държани от такъв член на АL-група, или по сметките в платежния модул, държани от другите членове на АL-група в същата или друга АL-НЦБ.

3. За да използва AL-режима, един или повече участници в TARGET2, който/ито отговаря/т на критериите по параграф 1, сключва/т АL-споразумение с [посочете име на ЦБ] и, ако е приложимо, с други ЦБ от системния компонент на TARGET2, в които участват другите членове на AL-групата. Участник в TARGET2 може да сключи само едно AL-споразумение във връзка с конкретна сметка в платежния модул. АL-споразумението трябва да съответства на съответния образец в допълнение VII.

4. Всяка АL-група определя мениджър на АL-групата. В случай че тази АL-група се състои само от един участник, този участник действа като мениджър на АL-групата. Мениджърът на АL-група изпраща до управляващата НЦБ писмена молба за използване на АL-режим (съдържаща формуляри за събиране на статични данни, както се изисква от [посочете име на ЦБ]), заедно с подписаното АL-споразумение въз основа на образеца, предоставен от управляващата НЦБ. Останалите членове на АL-групата изпращат техните писмени молби (съдържащи формуляри за събиране на статични данни, както се изисква от [посочете име на ЦБ]) до техните съответни АL-НЦБ. Управляващата НЦБ може да изиска всякаква допълнителна информация или документи, които счита за необходими за вземане на решение по молбата. Освен това управляващата НЦБ, със съгласието на другите АL-НЦБ, може да изиска въвеждането на допълнителни разпоредби в АL-споразумението, които счита за необходими, за да осигури точното и навременно изпълнение на всяко съществуващо и/или бъдещо задължение на всички членове на АL-група спрямо някоя АL-НЦБ.

5. Управляващата НЦБ проверява дали заявителите изпълняват изискванията за създаване на АL-група и дали АL-споразумението е надлежно подписано. За тази цел, управляващата НЦБ може да установи контакт с другите АL-НЦБ. Решението на управляващата НЦБ се изпраща от нея писмено до мениджъра на АL-групата в срок от един месец от получаването на молбата по параграф 4 или, ако управляващата НЦБ поиска допълнителна информация, в срок от един месец от получаването на тази информация. Всяко решение за отхвърляне задължително съдържа мотивите за това.

6. Членовете на АL-група получават автоматично достъп до CAI-режим.

7. Предоставянето на информация и всички интерактивни мерки за контрол в АL-групата са достъпни през модула за информация и контрол.

[Посочете, ако е приложимо:

Член 25а

Залог/изпълнение

1. Настоящите и бъдещите вземания на [посочете име на ЦБ], възникващи от правоотношението между член на AL-група и [посочете име на ЦБ], обезпечени с [добавете приложимия термин: залог/плаващо обезпечение (floating charge)] по член 36, параграфи 1 и 2 от настоящите условия, включват вземанията на [посочете име на ЦБ] срещу члена на AL-групата, възникващи в резултат на AL-споразумението, по което и двамата са страни.

2. [Посочете, ако се изисква съгласно законодателството на съответната държава: Без да се засяга AL-споразумението, залогът не може да пречи на участника да използва своя паричен депозит по сметка/и в платежния модул през работния ден.]

3. [Посочете, ако се изисква съгласно законодателството на съответната държава: Специална разпределителна клауза: Членът на AL-групата разпределя парите, депозирани по неговата сметка в платежния модул, за изпълнение на всички негови задължения, възникнали от [посочете договореностите в изпълнение на Хармонизираните условия].]

[Ако е приложимо и се изисква съгласно законодателството на съответната държава:

Член 25б

Изпълнение върху заложеното имущество

При настъпване на изпълнително събитие [посочете име на ЦБ] има неограничено право да се удовлетвори от залога без предварително уведомление. [Посочете, ако се счита за необходимо съгласно законодателството на съответната държава: в съответствие с [посочете съответните разпоредби от националното законодателство, уреждащи изпълнението върху залога].]

[Ако е приложимо и се изисква съгласно законодателството на съответната държава:

Член 25в

Изпълнение върху обезпечения

При настъпване на изпълнителното събитие [посочете име на ЦБ] има право да се удовлетвори от обезпечението по член 36.]

Член 26

Прихващане на вземания по член 36, параграфи 4 и 5

При настъпването на изпълнително събитие всяко вземане на [посочете име на ЦБ] от такъв член на AL-група става изискуемо автоматично и незабавно и е предмет на член 36, параграфи 4 и 5 от настоящите условия.

ДЯЛ VI

ИЗИСКВАНИЯ ЗА СИГУРНОСТ И ВЪПРОСИ, СВЪРЗАНИ С ИЗВЪНРЕДНИ СИТУАЦИИ

Член 27

Процедури за непрекъсваемост на работата и извънредни ситуации

В случай на необичайно външно събитие или друго събитие, което засяга дейността на ЕСП, се прилагат процедурите за непрекъсваемост на работата и извънредни ситуации, описани в допълнение IV.

Член 28

Изисквания за сигурност

1. Участниците осъществяват адекватен контрол за сигурност, за да защитят системите си срещу неразрешен достъп и използване. Участниците носят изключителна отговорност за адекватната защита на поверителността, целостта и наличността на техните системи.

2. Участниците информират [посочете име на ЦБ] за свързаните със сигурността инциденти в тяхната техническа инфраструктура и, когато е приложимо, за свързаните със сигурността инциденти, които настъпват в техническата инфраструктура на трети лица доставчици. [Посочете име на ЦБ] може да изиска допълнителна информация за инцидента и ако е необходимо, да изиска от участника да вземе подходящи мерки, за да предотврати повторното настъпване на такова събитие.

3. [Посочете име на ЦБ] може да наложи допълнителни изисквания за сигурност спрямо всички участници и/или спрямо участниците, които се считат за критични от [посочете име на ЦБ].

ДЯЛ VII

МОДУЛ ЗА ИНФОРМАЦИЯ И КОНТРОЛ

Член 29

Използване на модула за информация и контрол

1. Модулът за информация и контрол:

а) позволява на участниците да имат достъп до информация, свързана с техните сметки, и да управляват ликвидността;

б) може да се използва за иницииране на нареждания за прехвърляне на ликвидност; и

в) позволява на участниците да правят допълнителни сумарни или извънредни плащания в случай на проблем, свързан с платежната инфраструктура на участника.

2. Повече технически подробности във връзка с модула за информация и контрол се съдържат в допълнение I.

ДЯЛ VIII

ОБЕЗЩЕТЕНИЕ, РЕЖИМ НА ОТГОВОРНОСТ И ДОКАЗАТЕЛСТВА

Член 30

Схема за обезщетение

Ако едно платежно нареждане не може да бъде изпълнено в същия ден, в който е прието, поради техническа неизправност на TARGET2, [посочете име на ЦБ] предлага обезщетение на съответните директни участници в съответствие със специалната процедура, предвидена в допълнение II.

Член 31

Режим на отговорност

1. При изпълнение на задълженията си по настоящите условия [посочете име на ЦБ] и участниците трябва да изпълняват с разумна грижа задълженията си един спрямо друг.

2. [Посочете име на ЦБ] носи отговорност пред своите участници в случаи на измама (включително, но не ограничена до умишлено нарушение) или груба небрежност, за всяка загуба, възникваща от дейността на TARGET2-[посочете ЦБ/държава]. В случаите на непредпазливост отговорността на [посочете ЦБ] се ограничава до пряката загуба на участника, тоест до сумата на въпросната транзакция и/или загубата на лихви върху нея, като се изключва всяка последваща загуба.

3. [Посочете име на ЦБ] не носи отговорност за загуби, възникнали от неизправности или повреди на техническата инфраструктура (включително, но не ограничена само до компютърната инфраструктура на [посочете име на ЦБ], програми, данни, приложения или мрежи), ако неизправността или повредата са възникнали, въпреки че [посочете име на ЦБ] е взела съответните необходими мерки, за защита на такава инфраструктура срещу неизправност или повреда и за разрешаване на последиците от тази неизправност или повреда (последното включва, но не е ограничено до започването и завършването на процедурите за непрекъсваемост на работата и извънредни ситуации, посочени в допълнение IV).

4. [Посочете име на ЦБ] не носи отговорност:

а) за размера на загубата, причинена от участника; или

б) ако загубата е възникнала от външни събития, извън разумния контрол на [посочете име на ЦБ] (форсмажорно събитие).

5. Независимо от [посочете разпоредбите от националното законодателство за прилагане на Директива 97/5/ЕО на Европейския парламент и на Съвета от 27 януари 1997 г. относно трансграничните кредитни преводи ( 13 )], параграфи от 1 до 4 се прилагат, доколкото може да се изключи отговорността на [посочете име на ЦБ].

6. [Посочете име на ЦБ] и участниците предприемат всички разумни и практични мерки, за да ограничат вредите и загубите, посочени в настоящия член.

7. При изпълнение на някои или на всички свои задължения по настоящите условия [посочете име на ЦБ] може да упълномощи трети лица, по-конкретно телекомуникационни или други мрежови доставчици или други лица, да извършват действия от нейно име, ако това е необходимо за изпълнение на задълженията на [посочете име на ЦБ] или е стандартна пазарна практика. Задълженията на [посочете име на ЦБ] се ограничават до надлежния избор и упълномощаване на такива трети лица и отговорността на [посочете име на ЦБ] се ограничава в съответствие с това. По смисъла на настоящия параграф ЦБ, предоставящи ЕСП, не се считат за трети лица.

Член 32

Доказване

1. Освен ако в настоящите условия не е предвидено друго, всички плащания и съобщения, свързани с обработка на плащане във връзка с TARGET2, като например потвърждения за дебит или кредит, или извлечения от сметки, между [посочете име на ЦБ] и участниците, се извършват чрез доставчика на мрежови услуги.

2. Електронните или писмените записи на съобщенията, съхранявани от [посочете име на ЦБ] или от доставчика на мрежови услуги, се приемат като доказателствено средство за обработените плащания чрез [посочете име на ЦБ]. Запазената или разпечатана форма на оригиналното съобщение на доставчика на мрежови услуги се приема като доказателствено средство, независимо от формата на оригиналното съобщение.

3. Ако връзката между участника и доставчика на мрежови услуги се разпадне, участникът използва алтернативните средства за предаване на съобщения, предвидени в допълнение IV. В тези случаи запазената или разпечатана форма на съобщението, изготвено от [посочете име на ЦБ] има същата доказателствена сила, както оригиналното съобщение, независимо от неговата форма.

4. [Посочете име на ЦБ] пази цялата информация за платежните нареждания подадени от участниците и плащанията, получени от участниците, за срок от [посочете срока, предвиден в съответното национално законодателство] от момента, в който такива платежни нареждания са подадени и плащанията са получени.

5. Книгите и регистрите (независимо дали се съхраняват в печатна форма или на микрофилм, микрофиш, електронен или магнитен запис, във всяка друга форма, възпроизводима по механичен път, или по друг начин) на [посочете име на ЦБ] се приемат като доказателствено средство за задълженията на участниците и за всички факти и събития, на които страните се позовават.

ДЯЛ IX

ПРЕКРАТЯВАНЕ НА УЧАСТИЕТО И ЗАКРИВАНЕ НА СМЕТКИ

Член 33

Продължителност и обикновено прекратяване на участие

1. Без да се засяга член 34, участието в TARGET2-[посочете ЦБ/държава] е за неопределен период от време.

2. Участник може да прекрати участието си в TARGET2-[посочете ЦБ/държава] по всяко време с предизвестие от 14 работни дни, освен ако не договори по-кратък срок за предизвестие с [посочете име на ЦБ].

3. [Посочете име на ЦБ] може да прекрати участието на участник в TARGET2-[посочете ЦБ/държава] по всяко време с тримесечно предизвестие, освен ако не е договорен различен срок за предизвестие с този участник.

4. При прекратяване на участието задълженията за поверителност, предвидени в член 38, остават в сила за срок от пет години, който започва да тече от датата на прекратяването.

5. При прекратяване на участието сметките в платежния модул на съответния участник се закриват в съответствие с член 35.

Член 34

Временно спиране и извънредно прекратяване на участие

1. Участието на участник в TARGET2-[посочете ЦБ/държава] се прекратява незабавно без предварително предизвестие или се спира временно, ако настъпи една от следните форми на неизпълнение:

а) откриване на производство по несъстоятелност; и/или

б) участникът не отговаря вече на критериите за достъп, предвидени в член 4.

2. [Посочете име на ЦБ] може да прекрати без предизвестие или да спре временно участието на участник в TARGET2-[посочете ЦБ/държава], ако:

а) настъпят едно или повече неизпълнения (различни от посочените в параграф 1);

б) участникът съществено нарушава настоящите условия;

в) участникът не е изпълнил свое материално задължение спрямо [посочете име на ЦБ];

г) участникът е изключен от или преустановява по друг начин членството си в затворената потребителска група на TARGET2; и/или

д) настъпи друго свързано с участника събитие, което, съгласно преценката на [посочете името на ЦБ], би застрашило цялостната стабилност и сигурност на TARGET2-[посочете ЦБ/държава] или на някой от системните компоненти на TARGET2, или което би застрашило изпълнението от [посочете името на ЦБ] на задачите и, описани в [посочете съответното национално законодателство] и в Устава на Европейската система на централните банки и на Европейската централна банка.

3. При извършване на преценката си по параграф 2 [посочете име на ЦБ] взима предвид, inter alia, сериозността на неизпълнението или събитията, посочени в букви от а) до в).

4.

а) В случай че [посочете име на ЦБ] временно спре или прекрати участието на участник в TARGET2-[посочете ЦБ/държава], съгласно параграфи 1 или 2, [посочете име на ЦБ] уведомява незабавно този участник, другите ЦБ и останалите участници относно временното спиране или прекратяване, чрез съобщение, излъчено от модула за информация и контрол.

б) В случай че [посочете име на ЦБ] е уведомена от друга ЦБ за временно спиране или прекратяване на правата на участник в друг системен компонент на TARGET2, [посочете име на ЦБ] уведомява незабавно своите участници за такова временно спиране или прекратяване чрез съобщение, излъчено от модула за информация и контрол.

в) След като съобщение, излъчено от модула за информация и контрол, е получено от участниците, последните се считат за уведомени относно прекратяването/временното спиране на участието на участника в TARGET2-[посочете ЦБ/държава] или друг системен компонент на TARGET2. Участниците понасят загубите, възникнали от подаването на платежно нареждане до участници, чието участие е било временно спряно или прекратено, ако платежното нареждане е въведено в [посочете ЦБ/държава] след получаването на съобщението, излъчено от модула за информация и контрол.

5. След прекратяването на участието на участник TARGET2-[посочете ЦБ/държава] не приема нови платежни нареждания от такъв участник. Платежните нареждания, чакащи на опашката, платежните нареждания „от хранилището на данни“ и новите платежни нареждания в полза на този участник се връщат.

6. Ако участието на участник в TARGET2-[посочете ЦБ/държава] е временно спряно, всички негови входящи плащания и изходящи платежни нареждания се запазват и се въвеждат за обработка незабавно след приемането им само след изричното им приемане от ЦБ на отстранения участник.

Член 35

Закриване на сметки в платежния модул

1. Участниците могат да закрият своите сметки в платежния модул по всяко време при условие, че дадат на [посочете име на ЦБ] предизвестие от 14 работни дни.

2. При прекратяване на участието съгласно член 33 или член 34 [посочете име на ЦБ] закрива сметките в платежния модул на съответния участник, след като:

а) е изпълнила или върнала платежните нареждания, чакащи на опашката; и

б) е упражнила правата си на залог или прихващане по член 36.

ДЯЛ Х

ЗАКЛЮЧИТЕЛНИ РАЗПОРЕДБИ

Член 36

Права на [посочете име на ЦБ] на залог и прихващане

1. [Посочете ако е приложимо: [посочете име на ЦБ] има право на залог върху настоящите и бъдещи кредитни салда на участника по неговите сметки в платежния модул, с което се обезпечава всяко настоящо или бъдещо вземане, възникващо от правоотношението между страните.]

1а. [Посочете ако е приложимо: Настоящите и бъдещите вземания на участник към [посочете име на ЦБ], възникващи от кредитно салдо по сметка в платежния модул, се прехвърлят на [посочете име на ЦБ], като обезпечение (тоест фидуциарно прехвърляне) за настоящите или бъдещи вземания на [посочете име на ЦБ] към участника, възникващи от [посочете споразумението за прилагане на настоящите условия]. Такова обезпечение се учредява чрез факта на кредитиране на средствата по сметката на участника в платежния модул.]

1б. [Посочете, ако е приложимо: [Посочете име на ЦБ] има право на плаващо обезпечение върху настоящите и бъдещите кредитни салда на участника по неговата сметка в платежния модул, с което се обезпечава всяко настоящо или бъдещо вземане, възникващо от правоотношението между страните.]

2. [Посочете ако е приложимо: [Посочете име на ЦБ] има правото, посочено в параграф 1, дори ако вземанията ѝ са само под условие или не са възникнали.]

3. [Посочете ако е приложимо: Участникът, действащ в качеството си на титуляр на сметка в платежния модул, потвърждава с настоящото учредяването на залог в полза на [посочете име на ЦБ], в която е открита тази сметка; това потвърждение се изразява в предоставянето на заложеното имущество на [посочете име на ЦБ] по [прилагателно, обозначаващо съответна националност] право. Суми, платени по сметката в платежния модул, върху чието салдо е учреден залог, се залагат неотменимо със самия факт на плащане, без каквото и да е ограничение, като обезпечение за пълното изпълнение на гарантираните задължения.]

4. В случай на:

а) неизпълнение, посочено в член 34, параграф 1; или

б) всяко друго неизпълнение или събитие, посочено в член 34, параграф 2, което е довело до временно спиране или прекратяване на участието на участника в TARGET2 – [посочете ЦБ/страна],

въпреки започването на производство по несъстоятелност срещу участник и въпреки всяко прехвърляне, съдебно или друго запориране или друго разпореждане със или във връзка с правата на участника, всички задължения на участника стават изискуеми автоматично и незабавно, без предизвестие и без да е необходимо предварително потвърждение от който и да е било орган. Освен това, взаимните задължения на участника и на [посочете име ЦБ] автоматично се прихващат едно с друго, и страната, дължаща по-голямата сума, изплаща на другата разликата.

5. [Посочете име на ЦБ] уведомява своевременно участника за всяко прихващане, съгласно параграф 4, след като това прихващане е извършено.

6. [Посочете име на ЦБ] може без предварително известие да дебитира сметката на участник в платежния модул с всяка сума, която участникът дължи на [посочете име на ЦБ], възникваща от правоотношението между участника и [посочете име на ЦБ].

Член 37

Право на обезпечение по отношение на средства по подсметки

1. [Посочете име на ЦБ] има [посочете метода за обезпечение по приложимото право] върху салдото по подсметка на участник, открита за извършване на сетълмент на платежни инструкции, свързани със спомагателни системи, съгласно договореностите между съответната спомагателната система и нейната ЦБ. Такова салдо обезпечава задължението на участника, посочено в параграф 7, спрямо [посочете име на ЦБ] във връзка с такъв сетълмент.

▼M2

2. [Посочете име на ЦБ] блокира салдото на подсметката на участника след съобщение от спомагателната система (чрез съобщение „начало на цикъла“. Ако е приложимо, [посочете име на ЦБ] увеличава или намалява след това блокираното салдо, като кредитира или дебитира плащания по междусистемен сетълмент към или от подсметката или като кредитира прехвърляния на ликвидност по подсметката. Такова блокиране се отменя след съобщение от спомагателната система (чрез съобщение „край на цикъла“).

3. Чрез потвърждаването на блокирането на салдото на подсметката на участника [посочете име на ЦБ] гарантира на спомагателната система плащане до размера на това конкретно салдо. Чрез потвърждаване, ако е приложимо, на увеличаването или намаляването на блокираното салдо при кредитиране или дебитиране на плащания по междусистемен сетълмент към или от подсметката или при кредитиране на прехвърляния на ликвидност към подсметката, гаранцията се увеличава или намалява автоматично с размера на плащането. Гаранцията е неотменима, безусловна и платима при първо поискване без да се засяга горепосоченото ѝ увеличаване или намаляване. Ако [посочете име на ЦБ] не е ЦБ на спомагателната система, [посочете име на ЦБ] се счита за инструктирана да направи горепосочената гаранцията към ЦБ на спомагателната система.

▼B

4. Ако спрямо участника няма открито производство по несъстоятелност, платежните инструкции, свързани със спомагателни системи за погасяване на задълженията по сетълмента на участника, се уреждат без да се прибягва до гаранцията и правото на обезпечение спрямо салдото на подсметката на участника.

5. При несъстоятелност на участника, платежните инструкции, свързани със спомагателни системи за погасяване на задълженията по сетълмента на участника, се уреждат като първият се насочва към гаранцията; дебитирането на сумата по инструкцията от подсметката на участника (и кредитирането на техническата сметка на спомагателната система) е свързано с изпълнение на задължението за гаранция от [посочете име на ЦБ] и осъществяването на правото ѝ на обезпечение върху салдото на подсметката на участника.

6. Гаранцията се погасява при съобщение от спомагателната система, че сетълментът е завършил (съобщение „край на цикъла“).

7. Участникът възстановява на [посочете име на ЦБ] всички разходи, направени от нея във връзка с такава гаранция.

Член 38

Поверителност

1. [Посочете име на ЦБ] е задължена да пази поверителността на всяка чувствителна или секретна информация, включително такава информация, която се отнася до плащане, техническа или организационна информация, свързана с участника или клиентите на участника, освен ако участникът или неговият клиент е дал писмено съгласието си за разкриване [допълнете със следващата фраза, ако е приложимо, съгласно националното право]: или това разкриване е допустимо или необходимо по [прилагателно, обозначаващо държава] право].

2. Чрез дерогация от параграф 1 участникът се съгласява, че [посочете име на ЦБ] може да разкрие платежна, техническа или организационна информация по отношение на участника или клиентите на участника, получена при осъществяване на дейността на TARGET2-[посочете ЦБ/държава], на други ЦБ или трети лица, които са включени в дейността на TARGET2-[посочете ЦБ/държава], доколкото е необходима за ефективното функциониране на TARGET2, или на надзорните и контролни органи на държавите-членки и на Общността, доколкото това е необходимо за изпълнението на техните публични задачи и при условие, че във всички тези случаи разкриването не противоречи на приложимото право. [Посочете име на ЦБ] не носи отговорност за финансовите и търговските последици от такова разкриване.

3. Чрез дерогация от параграф 1 и при условие че това не прави възможно, независимо дали пряко или косвено, идентифицирането на участника или клиентите на участника, [посочете име на ЦБ] може да използва, разкрива или публикува информация за плащане относно участник или клиенти на участник за статистически, исторически, научни или други цели при упражняването на нейните публични функции или на функциите на други субекти на публичното право, на които е била разкрита информацията.

4. Информация, свързана с дейността на TARGET2-[посочете ЦБ/държава], до която участниците са имали достъп, може да се използва единствено за целите, установени в настоящите условия. Участниците са длъжни до пазят поверителността на такава информация, освен ако [посочете име на ЦБ] е дала изрично своето писмено съгласие за разкриване. Участниците гарантират, че трети лица, на които те аутсорсват, делегират или възлагат подизпълнението на задачи, които оказват или могат да окажат въздействие върху изпълнението на техните задължения по настоящите условия, са обвързани с изискванията за поверителност по настоящия член.

5. [Посочете име на ЦБ] е оправомощена да извършва сетълмент на платежно нареждане, да обработва и предоставя необходимите данни на доставчика на мрежови услуги.

Член 39

Защита на данни, предотвратяване на пране на пари и свързани с това въпроси

1. Счита се, че участниците са запознати и са длъжни да спазват всички свои задължения, свързани със законодателството за защита на данните, предотвратяването на прането на пари и финансирането на терористична дейност, и по-конкретно, във връзка с изпълнението на съответните мерки относно всяко плащане, което е дебитирано или кредитирано по техните сметки в платежния модул. Участниците са длъжни също да се запознаят с политиката за обработка на данни на доставчика на мрежови услуги, преди да влязат в договорни отношения с него.

2. Счита се, че участниците са оправомощили [посочете име на ЦБ] да получава всякаква отнасяща се до тях информация от всеки финансов, надзорен или търговски орган, независимо дали е национален или чуждестранен, ако тази информация е необходима за участието им в TARGET2-[посочете ЦБ/държава].

Член 40

Уведомления

1. Освен когато в настоящите условия е предвидено друго, вс